《送程给事知越州》
宋代·杜纮

大旆高牙不为荣，锦衣过乡无可喜。长安久客厌尘土，得见青山与流水。

高帆大楫驾吴艘，直指东南不留止。昔人莼鲈有高兴，乍到江国真快耳。

蓬莱危阁切苍霞，湖面百顷秋光里。野凫江鸥点白烟，红蕖蓼花照清泚。

星辰影动落檐前，鼓角声雄来地底。越国强大今尚富，海陆百货填井里。

我公才高出人头，人所为难公则易。暂辞青琐拥朱轓，饱得闲暇穷胜地。

高情洒落白云中，日从宾筵二三子。薄余曾得侍公颜，喜见仙骨清照几。

稽山千古钟秀气，四明五云有幽致。朝浥沆瀣食仓精，暮袭鸿濛餐气蕊。

可以养公之长生，可以辅公之高思。富贵傥来可奈何，经济未施聊自寄。

相如岁晚更倦游，客路崎岖劳马箠。粗官无补官家事，冗食徒索太仓米。

五湖七泽不得到，惆怅浮生轻自弃。得公旌旗先入吴，愿从此去为公吏。

作者简介：（1037—1098）宋濮州鄄城人，字君章。杜纯弟。第进士。神宗熙宁中为大理详断官，修《武经要略》。哲宗元祐初，为夏国母祭奠使，责夏人不逊，使畏惧而加敬。历右司郎中、大理卿、权刑部侍郎。官终知应天府。喜读书，长于《礼经》。有文集及《奏议》、《易说》等。